CELEX: 62017TN0202
Language: sl
Date: 2017-03-31 00:00:00
Title: Zadeva T-202/17: Tožba, vložena 31. marca 2017 – Calhau Correia de Paiva/Komisija

19.6.2017   
            
            
               SL
            
            
               Uradni list Evropske unije
            
            
               C 195/31
            
         Tožba, vložena 31. marca 2017 – Calhau Correia de Paiva/Komisija
   (Zadeva T-202/17)
   (2017/C 195/44)
   Jezik postopka: angleščina
   
      Stranki
   
   
      Tožeča stranka: Ana Calhau Correia de Paiva (Bruselj, Belgija) (zastopnika: V. Villante in G. Pandey, odvetnika)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               za nične razglasi naslednje odločbe in akte, in, če je to primerno, predhodno ugotovi, da sta natečaj EPSO/AD/293/14 in zadevna jezikovna ureditev nezakonita in ju v skladu s členom 277 PDEU ni mogoče uporabiti za tožečo stranko:
               
                           —
                        
                        
                           odločbo Evropskega urada za izbor osebja (EPSO) in natečajne komisije dne 9. novembra 2015 o tem, da se ime kandidatke ne vpiše na rezervni seznam natečaja EPSO/AD/293/14;
                        
                     
                           —
                        
                        
                           odločbo EPSO in natečajne komisije z dne 23. junija 2016 o zavrnitvi ponovne preučitve odločbe z dne 9. novembra 2015 ter o tem, da se ime kandidatke naknadno ne vpiše na rezervni seznam;
                        
                     
                           —
                        
                        
                           odločbo EPSO z dne 22. decembra 2016 o zavrnitvi ugovora, ki ga je tožeča stranka v skladu s členom 90(2) Kadrovskih predpisov vložila zoper odločbo natečajne komisije, da se njeno ime ne vpiše na rezervni seznam natečaja EPSO/AD/293/14 in zoper negativno odločbo o ponovnem pregledu;
                        
                     
                           —
                        
                        
                           rezervni seznam natečaja EPSO/AD/293/14.
                        
                     
         
               —
            
            
               Evropski komisiji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja pet tožbenih razlogov.
   
               1.
            
            
               Prvi tožbeni razlog se nanaša na kršitev člena 1 Kadrovskih predpisov in načel prepovedi diskriminacije, sorazmernosti ter enakih možnosti, ker je EPSO določil uporabo tipkovnic QWERTY EN, AZERTY FR/BE ali QWERTZ DE za študijo primerov, ter na očitno napako pri presoji.
            
         
               2.
            
            
               Drugi tožbeni razlog se nanaša na kršitev Uredbe št. 1 iz leta 1958 kar zadeva jezikovno ureditev, ki je bila potrjena in okrepljena z natečajem EPSO/AD/293/14, ter na ugovor nezakonitosti in nedopustnosti natečaja EPSO/AD/293/14.
            
         
               3.
            
            
               Tretji tožbeni razlog se nanaša na kršitev člena 1 Kadrovskih predpisov ter načel prepovedi diskriminacije in sorazmernosti, ker sta EPSO in/ali natečajna komisija omejila izbiro drugega jezika kandidatov natečaja na nemščino, angleščino in na francoščino.
            
         
               4.
            
            
               Četrti tožbeni razlog se nanaša na kršitev načela enakih možnosti v zvezi s postopkom preizkusa natečaja EPSO.
            
         
               5.
            
            
               Peti tožbeni razlog se nanaša na kršitev člena 296, drugi odstavek, PDEU, in člena 25 Kadrovskih predpisov, ker EPSO ni obrazložil svoje odločitve o potrditvi in spodbujanju določene jezikovne ureditve, ter na kršitev razpisa natečaja ter Listine Evropske unije o temeljnih pravicah, s tem da je EPSO izvajal naloge, ki so dodeljene natečajni komisiji.